2000 májusában klubrekordot jelentő 15 millió font fejében tért vissza a Premier League-be a Chelsea-hez, ahol első idényében újra a bajnokság gólkirálya lett, így egyúttal begyűjtötte az aranycipőt is. A 2002-es FA-kupa döntőben is pályára lépett, valamint a 2003–2004-es évadban meghatározó szerepe volt abban, hogy az egylet klubcsúcsot megdöntve a második helyen végzett a bajnokságban. 2004 júliusában ingyen lett a Middlesbrough játékosa, a klubnál 2006-ban UEFA-kupa-döntőt játszott. Miután az előző szezon végén nem hosszabbítottak vele szerződést, 2006 júliusában a Charlton Athletic-hez írt alá, mielőtt 2007 augusztusában a Cardiff City labdarúgójává vált. A 2008-as angol kupa döntőjében ezüstérmet szerzett, a szezon végén pedig bejelentette visszavonulását.